બીજા વિભાગમાં અશ્વોને થતાં રોગદોગ અને એના ઉપચારો વર્ણવ્યા છે. કયા ઘોડાને ક્યારે મઠનું જોગાણ અને કયા ઘોડાને ચણાની ચંદી આપવી એ શોધ પણ શાલિહોત્રના ખાતે જમા થાય છે. ઘોડાને તાવ હોય, ચૂંક આવતી હોય, મરડો થયો હોય, બહુ ખદેડવાથી ગુદામાં ચાંદીઓ પડી ગઈ હોય અને ફીણ આવતું હોય, રક્તપાત થયો હોય, સર્પદંશ થયો હોય, દુશ્મનના ઝેરી બાણોથી એને ઘાવ પડયા હોય, બહુ મજલ કાપવાને કારણે પગ સૂઝી ગયા હોય આ બધી જ વિક્રિયાના વૈજ્ઞાનિક ઉપચારો અને વનસ્પતિની ઔષધિઓનાં વર્ણનથી બીજો ભાગ ભરપૂર છે.